b'\n_START_ARTICLE_\nPlanika\n_START_SECTION_\nImena in etimologija\n_START_PARAGRAPH_\nIme planika izhaja iz dejstva, da je ta ro\xc5\xbea prisotna na planinah ter na drugih visokogorskih obmo\xc4\x8djih. V germanskih jezikih se uporablja ime edelweiss, ki izhaja iz \xc5\xa1vicarsko-nem\xc5\xa1ke besede edel (plemenit) in wei\xc3\x9f (bel). Znanstveno ime, Leontopodium alpinum izhaja iz gr\xc5\xa1kih besed leon (lev) in podion (\xc5\xa1apa) ter alpinum (Alpe).\n_START_SECTION_\nOpis\n_START_PARAGRAPH_\nStebla so visoka 5 do 20 cm in so premenjalno olistana. Pritli\xc4\x8dni listi so lopati\xc4\x8dasti in stebelni \xc4\x8drtalasto suli\xc4\x8dasti, na zgornji strani so zelenkaste barve, na spodnji so belo polsteni. Cvet ima 5 do 8 majhnih rumenih cvetli\xc4\x8dnih glavic (0,5\xc2\xa0cm), ki so obkro\xc5\xbeene s cvetli\xc4\x8dnimi listi v zvezdasti obliki. Cvetijo med julijem in septembrom. So nestrupene.\n_START_SECTION_\nRasti\xc5\xa1\xc4\x8de\n_START_PARAGRAPH_\nPlanike lahko najdemo na skalnatih jasah, apnen\xc4\x8dastih skalah in redkeje tudi na travnikih. So neenakomerno razporejene in jih navadno najdemo na skalnatih jasah med 1500 in 2400 m nadmorske vi\xc5\xa1ine, torej od pasu ru\xc5\xa1evja do spodnjega visokogorskega pasu._NEWLINE_Izvira iz Azije; danes pa lahko to ro\xc5\xbeo najdemo v Evropi, Aziji, Ju\xc5\xbeni Ameriki, Pirenejih, Alpah in Karpatih._NEWLINE_V Sloveniji jo najdemo v Julijskih Alpah in Kamni\xc5\xa1kih Alpah, Karavankah, Ratitovcu, Trnovskem gozdu, Sne\xc5\xbeniku in soteski Save pri Kranju._NEWLINE_Planika je zavarovana rastlina v mnogih dr\xc5\xbeavah, med drugim v \xc5\xa0vici, Sloveniji (na Gori\xc5\xa1kem od 1896, na Kranjskem od 1898) ter Romuniji (od 1933). Kazen za utrgano planiko zna\xc5\xa1a od 1000 do 4000 evrov._NEWLINE_Po navadi raste na nedosegljivih krajih, zato jo v Sloveniji povezujejo z gorni\xc5\xa1tvom. Njena bela barva v \xc5\xa0vici velja za simbol \xc4\x8distosti in zaradi njene lepote je dobila romunsko ime floarea reginei (kralji\xc4\x8dina ro\xc5\xbea).'